钦定古今图书集成/明伦汇编/官常典/第232卷 > 乔行简
## 钦定古今图书集成/明伦汇编/官常典/第232卷 > 乔行简

按《宋史》本传：“行简，字寿朋，婺州东阳人。学于吕祖谦
之门。登绍熙四年进士第，历官知通州。条上便民事，
主管户部架阁。召试馆职，为秘书省正字，兼枢密院
编修官，升秘书郎，为淮西转运判官，知嘉兴府，改淮
南转运判官，兼淮西提点刑狱，提举常平。言金有必
亡之形，中国宜静以观变。因列上备边四事。会近臣”
有主战者，师遂出，金人因破蕲、黄，移浙西提点刑狱
兼知镇江府。迁起居郎兼国子司业兼国史编修、实
录检讨兼侍讲，寻迁宗正少卿、秘书监，权工部侍郎，
皆任兼职。理宗即位，行简贻书丞相史弥远，请帝法
孝宗行三年丧。应诏上疏曰：“求贤、求言，二诏之颁，果
能确守初意，深求实益，则人才振而治本立，国威张
而奸宄销。”臣窃观近事，似或不然。夫自侍从至郎官
凡几人，自监司至郡守凡几人，今其所举贤能才识
之士又不知其几人也。陛下盖尝摭其一二，欲召用
之矣，凡内外大小之臣，囊封来上，或直或巽，或切或
泛，无所不有。陛下亦尝摭其一二，见之施行，且褒赏
之矣，而天下终疑陛“下之为具文。盖以所召者非久
无宦情决不肯来之人，则年已衰暮决不可来之人
耳。彼风节素著，持正不阿、廉介有守、临事不挠者，论
荐虽多，固未尝收拾而召之也。其所施行褒赏者，往
往皆末节细故，无关于理乱，粗述古今，不至于抵触。
然后取之，以示吾有听受之意。其间亦岂无深忧远
识、高出众见之表，忠言至计，有补圣听之聪”者，固未
闻采纳而用之也。自陛下临御至今，班行之彦，麾节
之臣，有因论列而去，有因自请而归，其人或以职业
有闻，或以言语自见。天下未知其得罪之由，徒见其
置散投闲，倏来骤去，甚至废罢而镌褫，削夺而流窜，
皆以为陛下黜远善士，厌恶直言，去者遂“以此而得
名，朝廷乃因是而致谤，其亦何便于此？夫贤路当广
而不当狭，言路当开而不当塞，治乱安危，莫不由此。”
又言：敬天命，伸士气，时常移御清燕殿。行𥳑奏，愿加
畏谨。且言：群贤方集，愿勿因济王议异同，致有涣散。
升兼侍读，兼国子祭酒、吏部侍郎，权礼部尚书，权刑
部尚书，拜端明殿学士、同签书枢密院事，进签书枢
密院事。太后崩，疏言：“向者陛下内廷举动，皆有禀承
小人，纵有蛊惑干求之心，犹有所忌惮而不敢发。今
者安能保小人之不萌是心？陛下又安能保圣心之
不无少肆？陛下为天下君，当懋建皇极，一循大公，不
应私徇小人，为其所误。凡为此者，皆戚畹肺肝之亲、
近习贵幸之臣，奔走使令之辈，外取货财，内坏纲纪；
上以罔人君之聪明，来天下之怨谤；下以挠官府之
公道，乱民间之曲直。纵而不已，其势必至于假采听
之言而伤动善类，设众人之誉而进拔憸人，借纳忠
效勤之意而售其阴险巧佞之奸。日积月累，气势益
张，人主之威权将为所窃弄而不自知矣。陛下衰绖
在身，愈当警戒，宫庭之间既无所严惮，嫔御之人又
视昔众多，以《春秋》方富之年，居声色易纵之地，万一
于此不能自制，必于盛德大有亏损。愿陛下常加警
省。”又论火灾求言，乞取其切者付外行之。又论许国
不当换文资，其当虑者有五，郑损不当帅蜀。又言：“时
青者以官则国家之节度，以人则边陲之大将，一旦
遽为李全所戕，是必疑其终为我用，虑变生肘腋，故
先其未发驱除之。窃意军中必有愤激思奋之人，莫
若乘势就淮阴一军拔其尤者以护其师，然后明指
杀青者之姓名，俾之诛戮，加赠恤之典于青，则其势
自分，而吾得借此以制之，可以折其奸心，而存吾之
大体。不然，跋扈者专杀而不敢诛，有功者见杀而不
敢愬。彼知朝廷一用柔道而威断不施，乌保其不递
相视效？则其所当虑者，不独李全一人而已。”又言：“山
阳民散财殚，非凶贼久安之地，当日夜为鸱张之计。
扬州城坚势壮，是以坐制全淮。此曹未必无窥伺之
心，或为所入，则淮东俱非我有，不可不先为之虑也。”
又请屯驻重兵海道，内为吴、越之捍蔽，外为南北之
限制。又论：“李全攻围泰州，剿除之兵，今不可已。此贼气貌无以逾人，未必有长算深谋，直剽捍勇决，能长
雄于其党耳。况其守泗之西城则失西城，守下邳则
失下邳，守青社则失青社。既又降北，此特败军之将。
十年之内，自白丁至三孤，功薄报丰，反背义忘恩，此
天理人情之所共愤，惟决意行之。”后皆如行𥳑所料。
拜参知政事兼知枢密院事。时议收复三京，行𥳑在
告，上疏曰：“八陵有可朝之路，中原有可复之机，以大
有为之资，当有可为之会，则事之有成，固可坐而策
也。臣不忧出师之无功，而忧事力之不可继；有功而
至于不可继，则其忧”始深矣。夫自古英君，必先治内
而后治外。陛下视今日之内治，其已举乎？其未举乎？
向未揽权之前，其敝凡几；今既亲政之后，其已更新
者凡几。欲用君子则其志未尽伸；欲去小人则其心
未尽革。上有厉精更始之意，而士大夫之苟且不务
任责者自若。朝廷有禁包苴、戒贪墨之令，而州县之
黩货“不知盈厌者自如；欲行楮令，则外郡之新券，虽
低价而莫售；欲平物价，则京师之百货，视旧直而不
殊；纪纲法度，多颓弛而未张；赏刑号令，皆玩视而不
肃。此皆陛下国内之臣子，犹令之而未从，作之而不
应，乃欲阖辟乾坤，混一区宇，制奸雄而折戎狄，其能
尽如吾意乎？此臣之所忧者一也。自古帝王欲用其
民者，必先得其心以为根本。数十年来，上下皆怀利
以相接，而不知有所谓义民方憾于守令缓急，岂有
效死勿去之人？卒不爱其将校临陈，岂有奋勇直前
之士，蓄怨含愤，积于平日，见难则避，遇敌则奔，惟利
是顾，皇恤其他。人心如此，陛下曾未有以转移固结
之，遽欲驱之北乡，从事于锋镝，忠义之心，何由而发？
况乎境内之民，困于州县之贪刻，厄于势家之兼并，
饥寒之氓常欲乘时而报怨；茶盐之寇，常欲伺间而
窃发，萧墙之忧，凛未可保。”万一兵兴于外，缀于彊敌
而不得休，潢池赤子复有如江、闽、东、浙之事，其将奈
何？夫民至愚而不可忽，内郡武备单弱，民之所素易
也。往时江、“闽、东浙之寇，皆藉边兵以制之，今此曹犹
多窜伏山谷，窥伺田里，彼知朝廷方有事于北方，其
势不能以相及，宁不又动其奸心？此臣之所忧者二
也。自古英君规恢进取，必须选将练兵，丰财足食，然
后举事。今边面辽阔，出师非止一涂，陛下之将足当
一面者几人？勇而能斗者几人？智而善谋者几人，非
屈指得二三十辈，恐不足以备驱驰。陛下之兵，能战
者几万？分道而趣京、洛者几万？留屯而守淮、襄者几
万，非按籍得二三十万众，恐不足以事进取。借曰帅
臣威望素著，以意气招徕，以功赏激劝，推择行伍，即
可为将，接纳降附，即可为兵。臣实未知钱粮之所从
出也。兴师十万，日费千金，千里馈粮，士有饥色。今之
馈饷，累日不已，至于累月；累月不已，至于累岁，不知
累几千金而后可以供其费也。”今百姓多垂罄之室，
州县多赤立之帑，大军一动，厥费多端，其将何以给
之？今陛下不爱金币，以应边臣之求，可一而不可再，
可再而不可三。再三之后，兵事未已。欲中辍则废前
功，欲勉强则无馀力，国既不足，民亦不堪，臣恐北方
未可图，而南方已先骚动矣。中原蹂践之馀，所在空
旷，纵使东南有米可运，然道里辽远，宁免乏绝？由淮
而进，纵有河渠可通，宁无盗贼邀取之患？由襄而进，
必须负载，二十锺而致一石，亦恐未必能达。若顿师
千里之外，粮道不继，当此之时，孙吴为谋主，韩彭为
“兵帅，亦恐无以为策。他日粮运不继，进退不能，必劳
圣虑，此臣之所忧者三也。愿陛下坚持圣虑，定为国
论，以绝纷纷之说。”不果从。进知枢密院事。时议御阅
不果，反骤汰之。殿司军哄，为之黜主帅，罢都司官，给
黄榜抚存，军愈呼噪。行𥳑以闻，戮为首者二十馀人，
众乃帖息。寻拜右丞相，言：“三京挠败之馀，事与前异，
但当益修战守之备。襄阳失守，请急收复。”或又陈进
取之计，行𥳑奏：“今内外事势可忧而不可恃者七。”言
甚恳切，师得不出。端平三年九月，有事于明堂，大雷
雨，行𥳑与郑清之并策免，既去而独趋召行𥳑还京，
留之，拜左丞相。援韩琦故事，乞以边陲财用分委三
执政，请修中兴五朝《国事》，十上章请谢事。嘉熙三年，
拜平章军国重事，封肃国公。每以上游重地为念，请
建节度宣抚使，提兵戍夔。边事稍宁，复告老，章十八
上。四年，加少师、保宁军节度使、醴泉观使，封鲁国公。
淳祐元年二月，薨于家，年八十六。赠太师，谥文惠。行
𥳑历练老成，识量弘远，居官无所不言，好荐士，多至
显达。至于举钱时、吴如愚，又皆当时隐逸之贤者，所
著有《周礼总说》《孔山文集》。